አካባቢው በውድድር ይደምቃል። እናቶች ልጆቻቸውን ለማበረታታት የማጀት ስራቸውን ጥለው ቤሌር ሜዳን ይከቧታል። በስፍራው ለመገኘት ከቤት ሁለት እርምጃ እግርን ማንሳት ብቻ በቂ ነበር። በዚህ ስፍራ እግር ኳስን ተጫውቶ እንዲያሸንፍ ከመፈለግ ውጪ ቤተሰብ ልጁን ወደ ሜዳ እንዳይሄድ አይከለክልም። ይልቁንም ውድድር እና ልምምድ ሲኖር ድጋፍ ያደርጋሉ። እግር ኳስ ለዚህ መንደር አንዱ ማህበራዊ ህይወት የሚጠናከርበት፤ ከእቁብ እና እድር ተለይቶ የማይታይበት ጭምር ነው። ታዲያ እነ ባዩም ወላጆቻቸውን አያሳፍሩም፤ ለውድድር የመጡ የሌላ ሰፈር ልጆችን ድል ማድረግ እና የመንደር ዋንጫዎችን መሰብሰብ ልማዳቸው ነበር። ምክንያቱም በቤሌር ማሸነፍ ከልማድም በላይ ነው።